3. Bogosi jwa Modimo bo tla fedisa dintwa, malwetse, tlala, tota le loso. Boporofeti jwa Baebele jo bo kgatlhang bo senola se Bogosi jwa Modimo bo tla se dirang mo lefatsheng. Puso eo e tla dira dilo tse dipuso tsa batho di paletsweng ke go di dira mo nakong e e fetileng kgotsa tse di se kitlang di kgona go di dira le mo nakong e e tlang. Akanya fela—dibetsa tsotlhe tsa ntwa di senyeditswe ruri! “O dira gore dintwa di kgaotse go ya kwa ntlheng ya lefatshe.” (Pesalema 46:9) Go tla bo go sa tlhole go na le dingaka, maokelo le malwetse a mofuta ope fela. “Ga go na monni ope yo o tla reng: ‘Ke a bobola.’” (Isaia 33:24) Ga go kitla go tlhola go nna le leuba, tlhaelo ya dijo, phepelotlase le tlala. “Go tla nna le dijo tsa ditlhaka di le dintsi mo lefatsheng.” (Pesalema 72:16) Ga go kitla go tlhola go nna le diphitlho, ditebelelo, mabitla, dimmotšhara le kutlobotlhoko e e bakiwang ke dilo tseno. Kgabagare, mmaba wa rona yo mogolo, e leng loso, o tla fedisiwa. “Ruri [Modimo] o tla kometsa loso ka bosaengkae, mme Morena Molaodimogolo Jehofa o tla phimola dikeledi mo difatlhegong tsotlhe.”—Isaia 25:8.